ΓΡΑΠΤΗ ΕΡΩΤΗΣΗ E-1186/96 υποβολή: Nel van Dijk (V) προς την Επιτροπή (15 Μαΐου 1996)

Θέμα: Απειλούμενες πλαταλέες (χουλιαρομύτες) στο Wϋnseradiel

Η Κοινότητα Wϋnseradiel στην Ολλανδία πρόκειται να λάβει απόφαση, στο άμεσο μέλλον, για την επέκταση του χωριού Makkum, με την κατασκευή πολυτελών επαύλεων και βιομηχανικής ζώνης ((de Leewarder Courant, 22 και 23 Απριλίου 1996. )). Η επέκταση αφορά περίπου 26 εκτάρια και υπάρχουν τρεις επιλογές. Ο κοινοτάρχης και οι κοινοτικοί σύμβουλοι έχουν προτείνει στο Κοινοτικό Συμβούλιο την εκλογή της βόρειας πλευράς του Makkum για την επέκταση.

Αυτό θα έχει σοβαρές συνέπειες για το οικοσύστημα της περιοχής του Noordwaard. Αυτή η περιοχή υπόκειται στον ολλανδικό νόμο για την προστασία της φύσης. Είναι μια περιοχή όπου διαχειμάζουν πολλά είδη πουλιών, μεταξύ των οποίων και τα προστατευμένα είδη πουλιών κορμοράνας και μαριλόπαπια. Εκτός αυτού, είναι μία περιοχή όπου επωάζουν τ' αυγά τους οι εξαιρετικά σπάνιες πλαταλέες (χουλιαρομύτες) που είναι προστατευμένο είδος στην Ευρώπη και στην Ολλανδία. Οι 20 με 30 πλαταλέες που φωλιάζουν στην περιοχή του Noordwaard απαρτίζουν το 1% του συνολικού τους πληθυσμού σε διεθνές επίπεδο.

1. Είναι η Επιτροπή της άποψης ότι η παρουσία ειδών πουλιών όπως η πλαταλέα, η οποία αναφέρεται στο Παράρτημα Ι της Οδηγίας 79/409/ΕΟΚ σχετικά με την προστασία των πτηνών, ανάγει ως συνέπεια την περιοχή του Noordwaard σε βιότοπο χρήζοντα αυστηρής προστασίας;

2. Είναι η Επιτροπή της άποψης ότι η πρόταση σχετικά με την επέκταση του Makkum προς τα βόρεια έρχεται σε αντίθεση με την οδηγία για τα πουλιά; Αν ναι, ποιά μέτρα προτίθεται να λάβει η Επιτροπή;

Απάντηση της κας Bjerregaard εξ ονόματος της Επιτροπής (24 Ιουνίου 1996)

Το άρθρο 4 της οδηγίας 79/409/ΕΟΚ ((EE αριθ. L 103 της 25.04.1979. )) (ευρύτερα γνωστή ως οδηγία για τα πτηνά) καθορίζει για τα κράτη μέλη την υποχρεωτική λήψη ειδικών μέτρων προστασίας όσον αφορά τους οικοτόπους συγκεκριμένων ειδών πτηνών και ιδίως εκείνων που αναφέρονται στο Παράρτημα Ι της οδηγίας αυτής συμπεριλαμβανομένης της ταξινόμησης και της προστασίας των πλέον ενδεδειγμένων εκτάσεων για τα είδη αυτά ως περιοχών ειδικής προστασίας (SPA).

Η περιοχή «Makkumer Noordwaard» δεν έχει ακόμη οριστεί ως SPA κατά το νόημα του άρθρου 4 της προαναφερθείσης οδηγίας. Ωστόσο, η περιοχή αυτή έχει ταυτοποιηθεί ως σημαντική για τα πτηνά περιοχή ((Grimmet & Jones, 1989: Important bird areas in Europe/Van Den Tempel & Osieck, 1994; Areas important for birds in thw Netherlands. )), και ως εκ τούτου συγκεντρώνει τις απαραίτητες προϋποθέσεις προκειμένου να χαρακτηρισθεί ως SPA. Οι Ολλανδικές αρχές επιβεβαίωσαν ότι έχουν την πρόθεση να επιδιώξουν ανάλογο χαρακτηρισμό για την περιοχή αυτή. Η περιοχή «Makkumer Noordwaard» αποτελεί τμήμα της περιοχής «Friese Ijsselmeerkust» η οποία προστατεύεται από την εθνική νομοθεσία και θεωρείται σημαντικότατη για πτηνά όπως τα Aythia marila ((Παράρτημα ΙΙ/2 της οδηγίας για τα πτηνά, αριθ. 30: scaup, fuligule milouinan, Bergente, toppereend. )) και Chlidonias niger ((Παράρτημα Ι της οδηγίας για τα πτηνά, αριθ. 118: black tern, guifette noire, Trauerseeschwalbe, swarte stern. )). Στο πλαίσιο της εφαρμογής του κανονισμού σχετικά με την Κοινοτική δράση για το περιβάλλον ((EE αριθ. L 207 της 29.7.1987. )) υποστηρίχθηκε στην περιοχή αυτή ένα έργο προστασίας του περιβάλλοντος κατά την περίοδο 1986 - 1989 (Κοινοτική συμβολή ύψους 55.588 ECU).

1. Όσον αφορά τη χουλιαρομύτα (Platalea leucorodia) η περιοχή ενδέχεται να αποτελεί έναν από τους πολυάριθμους σταθμούς ανάπαυσης του είδους αλλά σύμφωνα με την σχετική βιβλιογραφία δεν συντρέχουν λόγοι να θεωρηθεί ότι η περιοχή Makkumer Noordwaard είναι ιδιαίτερα μεγάλης σημασίας για το είδος αυτό. Οι πλέον ενδεδειγμένες εκτάσεις για τη χουλιαρομύτα στην Ολλανδία προστατεύονται ως SPA ήδη. Υπενθυμίζεται σχετικά ότι τα κράτη μέλη διαθέτουν ένα περιθώριο για την επιλογή των περιοχών που καθορίζουν ως SPA. Ωστόσο, δεδομένης της ειδικής σημασίας των ειδών αυτών για την όλη περιοχή «Friese Ijsselmeerkust» η Επιτροπή θα διάκειτο ευνοϊκά έναντι της ιδέας η ως άνω περιοχή να χαρακτηρισθεί πράγμα που κατά τα φαινόμενα ήδη αποτελεί πρόθεση της Ολλανδικής κυβέρνησης για το Makkumer Noordwaard.

2. Μολονότι η περιοχή Makkumer Noordwaard βρίσκεται στα δυτικά του Makkum και προβλέπεται η διεύρυνσή της βορείως, η Επιτροπή δεν μπορεί να αποκλείσει το ενδεχόμενο να υπάρξουν επιπτώσεις σε περιοχές που θεωρούνται σημαντικές κατά την έννοια της οδηγίας για τα πτηνά. Η Επιτροπή έχει υπόψη της ότι η τοπική κοινότητα αναλύει τις επιπτώσεις των σχεδίων διεύρυνσης της περιοχής Makkumer Noordwaard. Η Επιτροπή κατά συνέπεια προτίθεται να αποστείλει επιστολή στις Ολλανδικές αρχές προκειμένου να ζητήσει πληροφορίες σχετικά με το έργο αυτό καθώς και να διευκρινίσει με ποιόν τρόπο η κοινοτική νομοθεσία θα τηρηθεί, ιδίως σε σχέση με τις υποχρεώσεις που απορρέουν από την οδηγία για τα πτηνά και την οδηγία για τους οικοτόπους (οδηγία 92/43) ((ΕΕ αριθ. L 206 της 22.7.1992. )).